<classify> SERIKALI imetoa wiki moja kwa Mamlaka ya Viwanja vya Ndege Tanzania TAA kuchukua hatua ya kuwatambua na kuwachukulia hatua za kisheria, wafanyakazi wake au watu wengine waliojigawia maeneo yaliyotolewa kama fidia, kupisha upanuzi wa Kiwanja cha Kimataifa cha Ndege cha Julius Nyerere JNIA.Mwito huo ulitolewa jana na Naibu Waziri wa Ujenzi, Uchukuzi na Mawasiliano, Atashasta Nditiye alipotembelea TAA kufuatilia maagizo yake aliyotoa kuimarisha viwanja vyote vya ndege. Alisema kuwa ana taarifa kuwa baadhi ya wafanyakazi wa TAA wasio waaminifu, wamepenyeza majina yao au jamaa zao katika orodha ya watu wanaotakiwa kupewa viwanja, kama fidia ya kuwahamisha waliokuwa wakazi wa Kipawa na Kigilagila, ambao walihamishiwa Pugu Mwakangwa, Ilala Dar es Salaam.Baada ya kuwabaini na ardhi kupokonywa kutoka kwa watu hao wasio waaminifu, viwanja hivyo vinatakiwa kurejeshwa haraka kwa watu sahihi. Nimeambiwa zaidi ya watu 600 wa Kipunguni ambao walistahili fidia, wamechukua hatua ya kisheria kwa kufungua kesi mahakamani,alisema. Wakati huo huo, Nditiye aliagiza kuundwa kamati ya watu wasiopungua 10, ambao watashughulikia upatikanaji wa hati za viwanja vyote vya ndege nchini na kuviwekea uzio ili kuepeka muingiliano, hiyo ni moja ya changamoto.Awali, Mkurugenzi Mkuu wa TAA, Richard Mayongela alimwambia Nditiye kuwa watu 537 kati ya 1,186 wa Kipunguni, walitarajia kuhamia makazi mapya Msongola kuanzia wiki ijayo. Tanzania Remix Center ndiyo iliyoshinda zabuni hiyo, ambapo kwa kushirikiana na Manispaa wiki ijayo watafanya ukaguzi wa mwisho, kama alivyosema Naibu Waziri na kama tutagundua kuwa baadhi ya viwanja haviko rafiki kwa makazi ya watu, kampuni itawajibika kubadilisha, alisema.Nditiye alisema kuwa wananchi wako tayari kushirikiana na serikali katika kuhakikisha upanuzi wa uwanja unakwenda vizuri. Mayongela alisema baada ya kufanya tathmini, ilibainika kuwa wananchi wa Kipunguni A na Kipunguni Mashariki, ambapo kulikuwa na viwanja 1,186 baada ya kufanya tathmini viwanja vilivyohitajika siyo 1,600, bali ni 1,186. Alisema viwanja hivyo ni kwa ajili ya fidia ya wananchi wa maeneo hayo mawili. Katika viwanja hivyo, viwanja 537 serikali ilishatoa Sh bilioni 3.7 ili kutekeleza azma hiyo.  <topic>: KITAIFA 